**Αθήνα, 1η Νοεμβρίου 2021**

**ΕΡΩΤΗΣΗ**

**Προς τον Υπουργό Υγείας**

**Θέμα: «Με άνοιγμα της πόρτας στα εργολαβικά συμφέροντα «λύνει» το πρόβλημα στην καθαριότητα η Διοίκηση του Γ.Ν. – Κ.Υ. Νάξου»**

Στο ΓΝ-ΚΥ Νάξου είχαν προσληφθεί επτά καθαρίστριες με σύμβαση εργασίας Ιδιωτικού Δικαίου Ορισμένου Χρόνου (Ι.Δ.Ο.Χ.) η οποία λήγει (μετά από παράταση που δόθηκε) την 31/12/2021. Λόγω της αναστολής εργασίας δύο ανεμβολίαστων καθαριστριών, έμειναν πέντε, οι οποίες προκειμένου να διατηρούν καθαρούς τους χώρους του Νοσοκομείου έπρεπε να πραγματοποιούν τρεις βάρδιες την ημέρα, αφού οι δύο που μπήκαν σε αναστολή δεν αντικαταστάθηκαν.

 Η ανάγκη πρόσληψης επιπλέον προσωπικού στον τομέα καθαριότητας του νοσοκομείου Νάξου αποτελούσε και αποτελεί ακόμα περισσότερο σήμερα επιτακτική ανάγκη, όπως άλλωστε είχαμε επισημάνει και με προηγούμενη ερώτησή μας τον Ιανουάριο, όταν στις 14-01-2021 είχε αναρτηθεί στο ΔΙΑΥΓΕΙΑ από τη Διοίκηση του Νοσοκομείου – Κέντρου Υγείας Νάξου «Έρευνα αγοράς Νο.2/2-21 για υπηρεσίες καθαριότητας για τις ανάγκες του ΓΝ-ΚΥ Νάξου», γεγονός που εύλογα είχε προκαλέσει μεγάλη αναστάτωση στις εργαζόμενες στην καθαριότητα του νοσοκομείου και ανησυχία για το τι μέλλει γενέσθαι μετά την 31-12-2021.

Δυστυχώς οι ανησυχίες και οι φόβοι μας από τον Ιανουάριο ότι πίσω από τις συνεχείς παρατάσεις και τη μη προκήρυξη θέσεων μόνιμου προσωπικού υπάρχει η σκέψη να «ανοίξει η πόρτα» για εργολαβικά συμφέροντα, επιβεβαιώθηκαν. Με **απευθείας ανάθεση** στην τελευταία συνεδρίαση του Δ.Σ. ορίστηκε εργολάβος καθαριότητας για τις ανάγκες του Νοσοκομείου για τρεις μήνες, με δυνατότητα παράτασης για άλλους τρεις. Όπως διαβάζουμε στον Τοπικό Τύπο ο οποίος γράφει για «καθαρίστριες χρυσάφι», *«Σύμφωνα με την απόφαση, από τον εργολάβο θα προσληφθούν δύο άτομα προσωπικού καθαριότητας που θα απασχολούνται σε πενθήμερη και πεντάωρη βάση, με κυλιόμενο ωράριο το οποίο θα διαφοροποιείται σε τρεις βάρδιες. Ο προϋπολογισμός της παραπάνω υπηρεσίας κοστολογείται στα 24.800 ευρώ!»* <https://naxostimes.gr/naxos/98028/ergolavia-lynei-to-provlima-tis-kathariotitas-to-nosokomeio-naxoy/>

Εύλογα, μετά την επιλογή της Διοίκησης του Νοσοκομείου να λύσει το πρόβλημα της καθαριότητας με εργολαβία, ενισχύονται ακόμα περισσότερο οι φόβοι μας για το τι πρόκειται να γίνει με τις 5 καθαρίστριες που εργάζονται με σύμβαση Ι.Δ.Ο.Χ., μετά την λήξη της σύμβασής τους στις 31/12/2021. Θα δοθεί νέα παράταση, θα βγει προκήρυξη για μόνιμες θέσεις καθαριστριών ή με το πρόσχημα της κάλυψης κενών θέσεων θα βρεθούν να εργάζονται σε εργολάβο με ελάχιστες αμοιβές για εκείνες και τεράστια κέρδη για τον εργολάβο;

Από τον Ιανουάριο η αναπληρώτρια Διοικήτρια ΓΝ-ΚΥ Νάξου με ανακοίνωσή της είχε επισημαίνει τις αυξημένες ανάγκες που έχουν προκύψει στην καθαριότητα της μονάδας υγείας του νησιού, λόγω της πανδημίας και στην «έρευνα αγοράς» που αναρτήθηκε στο Διαύγεια, ώστε να εξεταστεί το ενδεχόμενο παραχώρησης του τομέα καθαριότητας του νοσοκομείου σε εργολάβο. Όμως τα ερωτήματα αν υπάρχει η δυνατότητα πρόσληψης περισσότερων καθαριστριών από το νοσοκομείο, λόγω των αυξημένων αναγκών, αν θα μπορούσαν να ανανεωθούν οι συμβάσεις των υπαρχουσών καθαριστριών πέρα από τις 31-12-2021, ώστε να μην ανατεθεί σε εργολάβο η καθαριότητα, με κίνδυνο οι εργαζόμενες να χάσουν τη δουλειά τους και τέλος αν θα μπορούσε το νοσοκομείο να προσλάβει μόνιμο προσωπικό στον τομέα καθαριότητας παραμένουν αναπάντητα. <https://naxostimes.gr/naxos/79766/k-fragkiskoy-ereyna-agoras-tin-kathariotita-nosokomeio-naxoy/>

Σε ένα τόσο ευαίσθητο τομέα όπως είναι η καθαριότητα, και κυρίως μέσα στα Νοσοκομεία, απαιτείται μόνιμο προσωπικό, υπεύθυνο και με γνώσεις για τις υπηρεσίες που πρέπει να παρέχει και όχι προσωπικό που εργάζεται σε εργολάβους με χαμηλό μισθό και που αλλάζει τακτικά προκειμένου το κόστος των εργολάβων να είναι χαμηλό και τα κέρδη τους μεγαλύτερα.

**Επειδή** με το πρόσχημα της κάλυψης κενών θέσεων λόγω αναστολών μπορεί να επεκταθούν οι απευθείας αναθέσεις σε εργολάβους.

**Επειδή** η καθαριότητα των νοσοκομείων δεν μπορεί να στηρίζεται σε καλοπληρωμένα εργολαβικά συμφέροντα

**Επειδή** ο τομέας της καθαριότητας κυρίως σε ένα νοσοκομείο αποτελεί πρωτεύων ζήτημα και η σταθερότητα στο προσωπικό συμβάλει στην καλύτερη ποιότητα των παρεχόμενων υπηρεσιών.

**Ερωτάται ο αρμόδιος Υπουργός:**

1. **Προτίθεται να προχωρήσει σε προσλήψεις καθαριστριών με σύμβαση εργασίας Ορισμένου Χρόνου προκειμένου να καλύψει τα κενά που δημιουργήθηκαν από τις αναστολές;**
2. **Προτίθεται να «βάλει φρένο» στις απευθείας αναθέσεις της καθαριότητας των Νοσοκομείων σε εργολάβους;**
3. **Προτίθεται να προχωρήσει στην προκήρυξη μόνιμων θέσεων εργασίας για προσωπικό που καλύπτει πάγιες και διαρκείς ανάγκες στην καθαριότητα;**

**Ο ερωτών βουλευτής**

**Συρμαλένιος Νίκος**